Fremover bliver det ikke kun spillet på grønsværen, der skal bringe penge og hæder til store europæiske fodboldklubber. Det skal computerspil også.

Flere storklubber har allerede skrevet kontrakt med professionelle gamere, og nu har den tyske Bundesliga-klub Schalke 04 købt et helt hold. Manden i spidsen for den sydtyske eSports-satsning bliver den tidligere professionelle gamer, danske Jacob ”Maelk” Toft-Andersen.

- Med en eSport-division ser Schalke en mulighed for at ramme en målgruppe, der ligger tæt op af den nuværende traditionelle målgruppe, der ser fodbold, og som måske ellers har været lidt vigende. For mange unge er der et stort sammenfald – de spiller både computerspil og går til fodbold, så også af den grund er koblingen nærliggende, siger Jacob ”Maelk” Toft-Andersen.

Målet er top 3

Hans job er at finde nye talenter til holdet og sikre målsætningen om at ramme top tre i den europæiske League of Legends-liga i år og titlen næste år. Skulle det lykkes, vil det ikke kun bringe hæder og ære til den tyske Bundesliga-klub. Det vil også give kontanter. Præmiepuljen ligger lige nu omkring en million dollars.

De store fodboldklubber rundt om i Europa bruger ikke længere kun penge på dyre fodboldspillere – klubberne er også begyndt at købe eSports-spillere og hele hold.

Mens Manchester United er tæt på at signe et helt hold, har Premier League-holdet West Ham allerede købt en enkelt spiller.

I Spanien har storklubben Valencia også købt et helt hold, mens Bundesligaklubberne Wolfsburg og Schalke 04 også er kommet ind på markedet.

Esport-spillerne spiller ikke kun fodboldspil som FIFA men også andre populære spil som eks. League og Legends og Counterstrike.

På sigt drømmer Jacob ”Maelk” Toft-Andersen om at skabe et computerspilshold i Schalke 04, der kan præstere på top3-niveau indenfor de tre mest populære computerspil.

Esport-holdet kommer til at bo og arbejde side om side med de professionelle fodboldspillere hos Schalke 04 i Gelsenkirchen.

Gamere kan lære af fodboldspillere

Her får de tilknyttet blandt andet kok, personlig fysisk træner og mental træner, og de får også undervisning i at undgå skader, når de sidder så mange timer foran skærmen.

- Med kun cirka ti år på bagen er eSport en forholdsvis ny sport. Derfor bliver det en kæmpe fordel for spillerne at have en stor virksomhed som Schalke 04 i ryggen, der kan sørge for det professionelle set-up på mange af de ting, siger Jacob ”Maelk” Toft-Andersen.

Læs også : Idrætsklubber tilbyder computerspil til børn

Han tror også, at eSport-spillerne kan lære noget af fodboldspillerne i Schalke 04.